CELEX: 32021D2135
Language: fi
Date: 2021-12-02 00:00:00
Title: Neuvoston päätös (YUTP) 2021/2135, annettu 2 päivänä joulukuuta 2021, Euroopan rauhanrahastosta rahoitettavasta avustustoimenpiteestä, jolla tuetaan Ukrainan asevoimia

3.12.2021   
               
               
                  FI
               
               
                  Euroopan unionin virallinen lehti
               
               
                  L 432/59
               
            
         NEUVOSTON PÄÄTÖS (YUTP) 2021/2135,
         annettu 2 päivänä joulukuuta 2021,
         Euroopan rauhanrahastosta rahoitettavasta avustustoimenpiteestä, jolla tuetaan Ukrainan asevoimia
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Päätöksen (YUTP) 2021/509 (1) mukaisesti perustettiin Euroopan rauhanrahasto, jäljempänä ’rauhanrahasto’, jonka avulla unionin jäsenvaltiot rahoittavat unionin yhteisen ulko- ja turvallisuuspolitiikan alalla toteuttamia toimia rauhan säilyttämiseksi, konfliktien ehkäisemiseksi ja kansainvälisen turvallisuuden lujittamiseksi perussopimuksen 21 artiklan 2 kohdan c alakohdan nojalla. Erityisesti päätöksen (YUTP) 2021/509 1 artiklan 2 kohdan b alakohdan i alakohdan mukaisesti rauhanrahasto voi rahoittaa toimia, joilla lujitetaan kolmansien valtioiden sekä alueellisten ja kansainvälisten järjestöjen sotilaallisiin ja puolustusasioihin liittyviä valmiuksia.
                  
               
                     (2)
                  
                  
                     Vuoropuhelun ja yhteistyön lisääminen ja asteittaisen näkökantojen lähentymisen edistäminen ulko- ja turvallisuuspolitiikan alalla, mukaan lukien yhteinen turvallisuus- ja puolustuspolitiikka (YTPP), on yksi Euroopan unionin ja sen jäsenvaltioiden sekä Ukrainan välisen assosiaatiosopimuksen (2) tavoitteista.
                  
               
                     (3)
                  
                  
                     Sen tärkeyden, että yhteistyötä tehostetaan edelleen YTPP:n alalla ja että Ukrainan lähentyminen yhteiseen ulko- ja turvallisuuspolitiikkaan (YUTP) lisääntyy, myös tutkimalla mahdollisuuksia Ukrainan selviytymiskyvyn tukemiseksi edelleen, toteaminen oli yksi vuoden 2021 EU–Ukraina-huippukokouksen tuloksista.
                  
               
                     (4)
                  
                  
                     Ukrainan ulkoministeri ja Ukrainan puolustusministeri pyysivät unionin ulkoasioiden ja turvallisuuspolitiikan korkealle edustajalle, jäljempänä ’korkea edustaja’, osoittamassaan ja 28 päivänä lokakuuta 2021 päivätyssä kirjeessään unionia tukemaan päätöksen (YUTP) 2021/509 59 artiklan 1 kohdan mukaisesti Ukrainan asevoimien sotilaslääketieteen yksikköjä, pioneeritoiminnan (miinanraivaus) yksikköjä, liikkuvuuden ja logistiikan yksikköjä sekä kyberpuolustuksen yksikköjä.
                  
               
                     (5)
                  
                  
                     Tämä avustustoimenpide toteutetaan ottaen huomioon päätöksessä (YUTP) 2021/509 vahvistetut periaatteet ja vaatimukset sekä rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti sekä noudattaen neuvoston yhteistä kantaa 2008/944/YUTP (3).
                  
               
                     (6)
                  
                  
                     Neuvosto vahvistaa olevansa sitoutunut suojelemaan, edistämään ja toteuttamaan ihmisoikeuksia, perusvapauksia ja demokratian periaatteita sekä lujittamaan oikeusvaltiota ja hyvää hallintotapaa Yhdistyneiden kansakuntien peruskirjan, ihmisoikeuksien yleismaailmallisen julistuksen ja kansainvälisen oikeuden, erityisesti kansainvälisen ihmisoikeuksia koskevan oikeuden ja kansainvälisen humanitaarisen oikeuden, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustaminen, tavoitteet, soveltamisala ja kesto
            
               1.   Perustetaan Ukrainan tasavaltaa, jäljempänä ’tuensaaja’, hyödyttävä avustustoimenpide, joka rahoitetaan Euroopan rauhanrahastosta, jäljempänä ’rahasto’.
            
            
               2.   Avustustoimenpiteen tavoitteena on edistää Ukrainan asevoimien valmiuksien vahvistamista, myös niiden kykyä tarjota palveluitaan siviileille, mukaan lukien kansallisiin vähemmistöihin kuuluvat henkilöt, kriiseissä tai hätätilanteissa, sekä parantaa Ukrainan valmiuksia osallistua YTPP:n sotilasoperaatioihin.
            
            
               3.   Edellä 2 kohdassa asetetun tavoitteen saavuttamiseksi avustustoimenpiteellä rahoitetaan varusteiden, joita ei ole suunniteltu tappavan voiman aikaansaamiseen, toimittamista Ukrainan asevoimille Ukrainan asevoimien valmiuksien vahvistamiseksi seuraavien osalta:
               
                           a)
                        
                        
                           sotilaslääketieteen yksiköt (mukaan lukien kenttäsairaalat);
                        
                     
                           b)
                        
                        
                           pioneeritoiminnan yksiköt (mukaan lukien miinanraivaus);
                        
                     
                           c)
                        
                        
                           liikkuvuuden ja logistiikan yksiköt; sekä
                        
                     
                           d)
                        
                        
                           kyberpuolustuksen yksiköt.
                        
                     
            
               4.   Avustustoimenpiteen kesto on 36 kuukautta tulojen ja menojen hyväksyjänä toimivan avustustoimenpiteiden hallinnoijan ja tämän päätöksen 4 artiklan 2 kohdassa tarkoitetun yhteisön välisen ensimmäisen sopimuksen tekopäivästä päätöksen (YUTP) 2021/509 32 artiklan 2 kohdan a alakohdan mukaisesti.
            
         
         
            2 artikla
            Rahoitusjärjestelyt
            
               1.   Avustustoimenpiteeseen liittyviin menoihin tarkoitettu rahoitusohje on 31 000 000 euroa. Päätöksen (YUTP) 2021/509 29 artiklan 5 kohdan mukaisesti avustustoimenpiteiden hallinnoija voi pyytää rahoitusosuuksia enintään 27 900 000 euroon saakka, kun neuvosto on hyväksynyt tämän päätöksen. Avustustoimenpiteiden hallinnoijan pyytämiä rahoitusosuuksia saa käyttää ainoastaan menojen maksamiseen niissä rajoissa, jotka päätöksen (YUTP) 2021/509 nojalla perustettu komitea on hyväksynyt tätä avustustoimenpidettä koskevassa vuoden 2021 lisätalousarviossa.
            
            
               2.   Kaikkia menoja hallinnoidaan päätöksen (YUTP) 2021/509 ja rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti.
            
         
         
            3 artikla
            Järjestelyt tuensaajan kanssa
            
               1.   Korkea edustaja toteuttaa tuensaajan kanssa tarvittavat järjestelyt sen varmistamiseksi, että tuensaaja noudattaa tässä päätöksessä asetettuja vaatimuksia ja ehtoja, edellytyksenä avustustoimenpiteen mukaisen tuen antamiselle.
            
            
               2.   Edellä 1 kohdassa tarkoitettuihin järjestelyihin on sisällyttävä määräyksiä, joilla tuensaaja velvoitetaan varmistamaan, että
               
                           a)
                        
                        
                           avustustoimenpiteestä tuetut Ukrainan asevoimien yksiköt noudattavat asiaankuuluvaa kansainvälistä oikeutta, erityisesti ihmisoikeuksia koskevaa kansainvälistä oikeutta ja kansainvälistä humanitaarista oikeutta;
                        
                     
                           b)
                        
                        
                           kaikkea avustustoimenpiteen puitteissa annettua omaisuutta käytetään asianmukaisesti ja tehokkaasti niihin tarkoituksiin, joita varten se on annettu;
                        
                     
                           c)
                        
                        
                           kaikkea avustustoimenpiteen puitteissa annettua omaisuutta huolletaan riittävästi sen käyttökuntoisuuden ja operatiivisen käytettävyyden varmistamiseksi omaisuuden elinkaaren aikana;
                        
                     
                           d)
                        
                        
                           avustustoimenpiteen puitteissa annettua omaisuutta ei menetetä eikä siirretä ilman päätöksen (YUTP) 2021/509 nojalla perustetun rahastokomitean suostumusta muille kuin järjestelyissä yksilöidyille henkilöille tai yhteisöille sen elinkaaren lopussa.
                        
                     
            
               3.   Edellä 1 kohdassa tarkoitettuihin järjestelyihin on sisällyttävä määräyksiä avustustoimenpiteen mukaisen tuen keskeyttämisestä ja lopettamisesta, jos tuensaajan todetaan rikkoneen 2 kohdassa asetettuja velvoitteita.
            
         
         
            4 artikla
            Täytäntöönpano
            
               1.   Korkea edustaja on vastuussa tämän päätöksen täytäntöönpanosta päätöksen (YUTP) 2021/509 ja rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti, noudattaen rauhanrahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevaa yhdennettyä menetelmäkehystä.
            
            
               2.   Edellä 1 artiklan 3 kohdassa tarkoitettujen hankkeiden teknisestä täytäntöönpanosta vastaavat
               
                           a)
                        
                        
                           Liettuan hankehallinnoinnin kansallinen keskusvirasto (CPMA) 1 artiklan 3 kohdan a, b ja c alakohdan osalta, ja
                        
                     
                           b)
                        
                        
                           Viron sähköisen hallinnon akatemia (eGA) 1 artiklan 3 kohdan d alakohdan osalta.
                        
                     
         
         
            5 artikla
            Seuranta, valvonta ja arviointi
            
               1.   Korkea edustaja varmistaa sen seurannan, että tuensaaja noudattaa 3 artiklan mukaisesti vahvistettuja velvoitteita. Kyseisen seurannan avulla saadaan tietoa 3 artiklan mukaisesti vahvistettujen velvoitteiden rikkomisen asiayhteydestä ja riskistä sekä se auttaa myös ehkäisemään tällaisia rikkomuksia, mukaan lukien ihmisoikeuksia koskevan kansainvälisen oikeuden ja kansainvälisen humanitaarisen oikeuden loukkaukset avustustoimenpiteestä tuetuissa Ukrainan asevoimien yksiköissä.
            
            
               2.   Kaluston ja tarvikkeiden toimituksenjälkeinen valvonta järjestetään seuraavasti:
               
                           a)
                        
                        
                           toimituksen todentaminen, jossa loppukäyttäjänä toimivat asevoimat allekirjoittavat toimitustodistukset omistusoikeuden siirron yhteydessä;
                        
                     
                           b)
                        
                        
                           tavaraluetteloa koskeva raportointi, jolloin tuensaaja raportoi vuosittain määriteltyjen tavaroiden luettelosta kunnes poliittisten ja turvallisuusasioiden komitea (PTK) ei enää katso tällaista raportointia tarpeelliseksi;
                        
                     
                           c)
                        
                        
                           paikalla tehtävät tarkastukset, joissa tuensaajan antaa korkealle edustajalle mahdollisuuden suorittaa pyynnöstä tarkastuksen paikan päällä.
                        
                     
            
               3.   Korkea edustaja arvioi avustustoimenpidettä jäsennellyn ensimmäisen arvioinnin muodossa kuuden kuukauden kuluttua laitteiden ensimmäisestä toimituksesta. Tähän voi sisältyä paikalla tehtäviä tarkastuskäyntejä avustustoimenpiteen puitteissa toimitettujen laitteiden, tarvikkeiden ja palvelujen valvomiseksi, tai mitä tahansa muita tarkoituksenmukaisessa muodossa olevia itsenäisesti hankittuja tietoja. Lopullinen arviointi suoritetaan sen jälkeen, kun avustustoimenpiteen mukaisten laitteiden, tarvikkeiden ja palvelujen toimittaminen on saatu päätökseen, ja siinä arvioidaan, onko avustustoimenpide edistänyt esitettyjen tavoitteiden saavuttamista.
            
         
         
            6 artikla
            Raportointi
            Korkea edustaja antaa täytäntöönpanokaudella PTK:lle puolivuosittaiset selvitykset avustustoimenpiteen täytäntöönpanosta päätöksen (YUTP) 2021/509 63 artiklan mukaisesti. Avustustoimenpiteiden hallinnoijan on ilmoitettava säännöllisesti päätöksellä (YUTP) 2021/509 perustetulle rahastokomitealle tuloista ja menoista kyseisen päätöksen 38 artiklan mukaisesti, myös toimittamalla tiedot osallistuvista toimittajista ja alihankkijoista.
         
         
            7 artikla
            Keskeyttäminen ja lopettaminen
            PTK voi päättää keskeyttää avustustoimenpiteen täytäntöönpanon kokonaan tai osittain päätöksen (YUTP) 2021/509 64 artiklan mukaisesti.
            PTK voi myös suosittaa, että neuvosto lopettaa avustustoimenpiteen.
         
         
            8 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Brysselissä 2 päivänä joulukuuta 2021.
            
               
                  Neuvoston puolesta
               
               
                  Puheenjohtaja
               
               J. VRTOVEC
            
         
         
            (1)  Neuvoston päätös (YUTP) 2021/509, annettu 22 päivänä maaliskuuta 2021, Euroopan rauhanrahaston perustamisesta ja päätöksen (YUTP) 2015/528 kumoamisesta (EUVL L 102, 24.3.2021, s. 14).
         
            (2)  EUVL L 161, 29.5.2014, s. 3.
         
            (3)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).